בס"ד
הקטע הנ"ל לקוח מתוך מאמרה של הרבנית ימימה מזרחי[footnoteRef:1] – על תורה, מצוות ומה שביניהן. [1:  הרבנית ימימה מזרחי (תשכ"ז, 1967) היא רבנית ודרשנית פופולרית בקרב נשים. שימשה בעבר עורכת דין וטוענת רבנית. שיעוריה מופצים באמצעות שתי דרכים עיקריות: שיעורי וידאו מצולמים ושיעורים כתובים, המתומללים מתוך השיעורים שניתנו בעל פה. בשנת 2022 נבחרה לכהן כנשיאת תוכנית רבניות אירופה, מטעם ועידת רבני אירופה.] 

המאמר מופיע מופיע ביחידת ההגבר "תורה ומצוות" בלימודי מחשבת ישראל עי"ס חמ"ד.
כששמעו ישראל את קולו של הקב"ה במעמד הר סיני פרחה נשמתם. 
הם רואים אש ולפידים, קולות וענן כבד והם מתקשים לעמוד בהתרגשות. "נעשה!" הם אומרים מול האור הגדול הזה שאי אפשר לעמוד בפניו. כמו במדרש הידוע הם לא ישאלו "מה כתוב בה?" מפני שבנוכחות קרובה כל כך של המְצַווה, הקב"ה, אי אפשר שלא לרצות להתחבר אליו באמצעות המִצְווה. כשצדוקי לועג לרבא על הקבלה האוטומטית הזו של דברי התורה ואומר לו "עמא פזיזא!", עם פזיז שמקדים את פיו ("נעשה!") לאזניו ("נשמע") עונה לו רבה בתבונה: אני מביט במי שציווה, לא בקושי שמעמידה בפניי המצווה. 
ממש כך יצאו לוחמים גיבורים בשנת תשפ"ד למלחמה עקובה מדם. הם חשבו רק מכוח מה הם נלחמים ועבור מי. מי שהביט בהם מרחוק, לא הבין איך כוח מצומצם מסתער כך קדימה כדי להציל נפשות. קוראים לזה אהבה ומי שלא מבין – אין טעם לנסות ולהסביר לו.
כשפועלים מתוך האהבה הגדולה הזו, מתקיימת סימביוזה מוחלטת בין התורה, ההוראה הכתובה, לבין המצווה – הביצוע בפועל. ה"מי" יקדש את ה"מה", מי שנפעל עבורו, יהפוך את הציווי ל"ימים אחדים באהבתנו".
אבל זה לא היה הגורם היחיד לאמירה "נעשה!". חז"ל בכנות גדולה יגלו לנו עוד מניע להצהרה החד משמעית של בני ישראל והוא – הפחד. "כפה עליהם הר כגיגית: אם תקבלו עליכם – מוטב ואם לאו – כאן תהא קבורתכם".
במלחמת תשפ"ד אנשים רבים פעלו במסירות נפש גם מתוך הפחד הגדול על חייהם וחיי בני משפחתם. הם עשו כל מה שידעו מפני שהאלטרנטיבה – הייתה נוראה. הם ביקשו לחיות.
לשני המניעים האלה לקיום מצווה, קראו חז"ל בשם "רז". "כשאמרו ישראל נעשה ונשמע, אמר הקב"ה: מי גילה לבניי רז זה?"!
והסוד הזה, הוא חידת החיים הקיומית שלנו. איך הופכים תורה למצווה, ובמילים אחרות: איך הופכים תיאוריה – לנהיגה זהירה בכביש מהיר.
ברוב המקרים, הידע קיים. אנחנו יודעים היטב מה אנחנו נדרשים לעשות. אבל אין בנו אש ולפידים, אין בנו התרגשות, אנחנו לא מרגישים את המוטיבציה העזה שקיימת בשדה הקרב: לא את האהבה ולא את היראה.
ואז הופכת המצווה למשא כבד, בפרט מצוות שמצריכות התגברות מיוחדת. כך למשל מגבלות צניעות, האיסור לדבר לשון הרע או תפילה במניין. לא נרגיש, במקרים רבים, מיהו ה"מי" שמקדש את ה"מה" ועל מה ולמה ההקרבה הגדולה הזו. המצווה תיראה פתאום חסרת משמעות.
אז מה עושים?! עושים.
רבי שניאור זלמן מלאדי, הקדיש חלק ניכר מתורתו להבנת הפסוק: "כי נר מצווה ותורה אור". הוא ידע שכולנו מבקשים להרגיש את אור התורה ובעקבות האור הגדול הזה, המופלא ושורף גם יחד, לעשות את המצווה. אבל הוא יראה מול עיניו אנשים עייפים מכדי לאהוב ואפילו עייפים מכדי לפחוד. אין להם שום חשק לקיום מצוות. ובגאונות, יצביע בעל התניא על הסדר ההפוך לכאורה שבו נכתב הפסוק: "נר-מצווה" ורק אז "ותורה-אור". האור יבוא, הוא יבטיח. אבל המשמעות של "ונשמע" תגיע רק אחרי המשמעת בהצהרה: "נעשה!" כך הוא יחבר את השמיעה, למשמעת ("נעשה!") שתוביל בסופו של דבר – למשמעות.
